14.4.2023
MT
Il-Ġurnal Uffiċjali tal-Unjoni Ewropea
C 132/27 It-Tlieta 4 ta’ Ottubru 2022
6.
Jistieden lill-Kummissjoni tiżgura riżorsi adegwati, kemm f'termini ta' finanzjament kif ukoll ta' riżorsi umani, għall-istabbiliment u għall-funzjonament taċ-Ċentru; jistieden lill-Istati Membri jiżguraw ir-riżorsi meħtieġa għall-impli­ mentazzjoni u għall-infurzar tal-politiki ta' aċċessibbiltà, inkluż permezz ta' fondi tal-UE; jisħaq li finanzjament suffiċjenti huwa imperattiv għall-ilħiq ta' politiki pubbliċi effettivi fil-qasam tal-aċċessibbiltà, kif ukoll biex jinkiseb progress fuq firxa wiesgħa ta' suġġetti bħas-sensibilizzazzjoni permezz ta' azzjonijiet ta' komunikazzjoni, b'mod partikolari dwar organizzazzjonijiet li jirrappreżentaw lill-persuni b'diżabilità, ir-rikonoxximent ta' diżabilitajiet inviżibbli u l-armonizzaz­ zjoni tal-karti tad-diżabilità nazzjonali jew tal-istandards għall-aċċessibbiltà;
Struttura
7.
Jistieden lill-Kummissjoni tistabbilixxi segretarjat u forum biex jiggwidaw u jmexxu l-ħidma taċ-Ċentru; jissottolinja li l-forum għandu jiggarantixxi l-parteċipazzjoni bbilanċjata tal-partijiet ikkonċernati mis-setturi pubbliċi u privati u tad-detenturi tad-drittijiet b'esperjenza xierqa fil-qasam tal-aċċessibbiltà; jisħaq li l-bilanċ bejn il-ġeneri għandu jiġi żgurat; jissottolinja li l-parteċipazzjoni tal-organizzazzjonijiet li jirrappreżentaw lill-persuni b'diżabilità trid tiġi żgurata bħala parti essenzjali tal-ħidma taċ-Ċentru, sabiex jiġi żgurat l-ogħla livell possibbli ta' trasparenza fir-rigward tal-attivitajiet tiegħu; jemmen li ċ-Ċentru għandu jippubblika programm ta' ħidma annwali u fil-forum għandu jinkludi rappreżentanti minn fost il-Membri tal-Parlament Ewropew;
8.
Jenfasizza l-isfidi speċifiċi ppreżentati minn oqsma partikolari ta' politiki ta' aċċessibbiltà, bħall-ambjent mibni, l-akkwist pubbliku, it-teknoloġiji diġitali, il-media u l-kultura, it-trasport, it-teknoloġiji emerġenti u t-teknoloġiji assistivi, u prodotti u servizzi miftuħin għall-pubbliku; jistieden lill-Kummissjoni tistabbilixxi sottogruppi speċjalizzati ta' esperti għal ċerti oqsma; huwa konvint li dawn il-gruppi għandhom jaħdmu mill-qrib maċ-Ċentru, mal-Istati Membri, ma' persuni b'diżabilità u ma' organizzazzjonijiet li jirrappreżentaw lill-persuni b'diżabilità, sabiex jiggarantixxu valutazzjoni, implimentazzjoni, monitoraġġ u infurzar aħjar tal-leġiżlazzjoni relatata mal-aċċessibbiltà;
9.
Jistieden lill-Istati Membri jistabbilixxu hubs nazzjonali għall-aċċessibbiltà, li jistgħu jinkludu punti ta' kuntatt u gruppi ta' esperti simili biex jaħdmu id f'id maċ-Ċentru fl-implimentazzjoni, fil-monitoraġġ u fl-infurzar tal-leġiżlazzjoni dwar l-aċċessibbiltà; huwa tal-opinjoni li l-hubs nazzjonali tal-aċċessibbiltà għandhom jiffaċilitaw skambju u koordinazzjoni fost il-partijiet ikkonċernati u d-detenturi tad-drittijiet rilevanti, inklużi l-operaturi ekonomiċi, l-organizzazzjonijiet ta' persuni b'diżabilità u l-awtoritajiet nazzjonali responsabbli għall-aċċessibbiltà u għall-implimentazzjoni tal-leġiżlazzjoni settorjali; huwa konvint li l-esperti taċ-Ċentru dwar is-suġġett inkwistjoni għandhom jipprovdu gwida u taħriġ lill-partijiet ikkonċernati rilevanti kollha; jemmen li tali gruppi jistgħu jgħinu biex jinstabu soluzzjonijiet ta' aċċessibbiltà li jqisu l-ispeċifiċitajiet nazzjonali;
Mandat
10.
Jemmen li ċ-Ċentru għandu jiffunzjona bħala hub li jipprovdi lill-istituzzjonijiet u lill-korpi rilevanti tal-UE u l-Istati Membri tagħha, meta jimplimentaw id-dritt tal-Unjoni, b'assistenza u b'għarfien espert regolari relatati mal-politiki ta' aċċessibbiltà u mar-rekwiżiti tekniċi; jemmen li ċ-Ċentru għandu jistabbilixxi u jikkoordina qafas ta' kooperazzjoni li jgħaqqad flimkien il-korpi nazzjonali u tal-Unjoni rilevanti mal-gruppi kollha tal-utenti, b'mod partikolari l-organizzazz­ jonijiet li jirrappreżentaw lill-persuni b'diżabilità, l-organizzazzjonijiet tas-soċjetà ċivili, l-akkademiċi, il-kumpaniji u l-professjonisti mill-oqsma kollha tal-aċċessibbiltà u tad-drittijiet tal-konsumatur, sabiex jiġu appoġġati l-implimentazz­ joni u l-infurzar armonizzati madwar l-UE kollha, jiġu pprovduti gwida u taħriġ, u jingħata lok għall-iżvilupp u għall-innovazzjoni tal-politiki fil-livell nazzjonali u tal-UE, inkluż permezz tal-identifikazzjoni u tal-kondiviżjoni tal-aħjar prattiki fis-setturi kollha, kif ukoll permezz tal-ħolqien ta' għodod li jkollhom l-għan li jiffaċilitaw l-implimentazzjoni tad-dritt tal-Unjoni; jemmen, barra minn hekk, li ċ-Ċentru jista' jsaħħaħ il-kollaborazzjoni bejn il-korpi u l-organizzaz­ zjonijiet imsemmija hawn fuq ma' partijiet ikkonċernati innovattivi ħafna, sabiex jiġi promoss l-iżvilupp ta' teknoloġiji assistivi; iqis li ċ-Ċentru għandu jipprovdi wkoll pariri, inklużi linji gwida, lill-istituzzjonijiet u l-korpi rilevanti tal-UE u lill-Istati Membri tagħha dwar il-politiki u l-prattiki interni tagħhom fil-qasam tal-aċċessibbiltà;
11.
Jisħaq fuq il-benefiċċji potenzjali taċ-Ċentru fl-appoġġ tal-ħidma tal-Kummissjoni, fost l-oħrajn, permezz tal-identifikazzjoni ta' lakuni u inkonsistenzi fil-leġiżlazzjoni attwali kif ukoll ta' għajnuna biex dawn jingħelbu, l-għoti ta' rakkomandazzjonijiet ta' politiki għall-aġġornament u għall-iżvilupp tal-liġijiet dwar l-aċċessibbiltà, l-integrazzjoni tal-aċċessibbiltà fil-politiki rilevanti kollha taħt ir-responsabbiltà tad-Direttorati Ġenerali differenti tal-Kummissjoni, inkluż billi jiġu identifikati oqsma ta' prijorità fejn l-aċċessibbiltà għandha tittejjeb, jitwettqu proġetti li jesploraw modi innovattivi biex tiġi implimentata l-aċċessibbiltà, tingħata assistenza fl-abbozzar ta' speċifikazzjonijiet tekniċi dwar l-aċċessibbiltà, u tingħata għajnuna lill-aġenziji u lill-korpi tal-UE fi kwistjonijiet relatati mal-aċċessibbiltà;